Ek het mos nog steeds die gedagte om eendag die Camino in Spanje te gaan stap. Hierdie bloginskrywing dien as aantekeninge vir myself vir wanneer ek dit eendag wel doen. Dalk vind dit baat vir iemand anders ook.
Sy sê dit was skoon, gemaklike beddens elke nag met goeie matrasse op. Daar word ‘n matrasbeskermer oorgetrek. Hulle het slaapsakke saamgeneem.
Sy sê ‘n waar ding, dat as jy so stap, het jy baie tyd om te dink. Jy moet ‘n boekie saamdra om gedagtes neer te skryf. Jy kry soveel keer perspektief oor dinge. Dinge wat jy dalk anders wil doen in die toekoms.
Daar is baie roetes wat jy kan stap. Jy kan bv ‘n hele roete stap oor 35 dae of net ‘n gedeelte oor 3 of 5 of 10 dae. Of jy jan die laaste 100 km stap. Jy kan dit goedkoop doen deur in die auberges te bly of duurder deur in hotelle te bly. Jy kan jou sak self dra of dit laat aanry. Elkeen doen dit op sy eie manier.
Elke persoon doen dit om ‘n ander rede. Dalk wil jy iets verwerk. Dalk wil jy sommer net alleentyd met God spandeer. Dalk soek jy die rustigheid van stap oor ‘n lang tyd.
Soos ek reedsal geskryf het, lok dit my omdat dit veilig is, ek hoor op RSG dat Spanje die veiligste land in die wêreld is om alleen te toer. Pelgrims word beskerm. Hulle het goeie infrastruktuur om die pelgrims te kan hanteer. Juis omdat jy kan stap so lank of hoe ver jy wil, trek my. Jy is nie gebonde aan ‘n groep nie, maar daar is ook groepe waarby jy kan aansluit. (Ek hou van my eie ding doen. ) Jy kan dit goedkoop doen as jy sou wou.